Hof: KVBA mag lasbriewe uitreik - Jou Werk | Solidariteit WêreldJou Werk | Solidariteit Wêreld
Tuis › 2016-vakbond › Hof: KVBA mag lasbriewe uitreik
Hof: KVBA mag lasbriewe uitreik
Woensdag | 26 Oktober | 2016
Op 10 Mei 2016 het die arbeidsappèlhof (die “AAH”) twee gekonsolideerde sake van die arbeidshof (“AH”) aangehoor. Die feite en hofbevel wat in albei sake gevra is, was soortgelyk.
In die MBS-aansoek het die werkgewer ʼn dringende aansoek voor die AH gebring om ʼn bevel ingevolge waarvan daar van die respondente vereis word om redes te verskaf hoekom die afdwing van ʼn arbitrasietoekenning nie opgeskort moet word hangende die uitkoms van die hersieningsaansoek nie. In die Bheka-aansoek het die werkgewer die AH dringend genader om die afdwinging van ʼn toekenning ten gunste van die werknemer op te skort.
Dit is opmerklik dat die direkteur van die KVBA in albei gevalle die afdwinging van die toekennings gesertifiseer en uitgereik het. Kragtens reël 40(2)(a) van die Reëls vir die Voer van Verrigtinge voor die KVBA kan ʼn arbitrasietoekenning wat gesertifiseer is ingevolge artikel 143 van die Wet op Arbeidsbetrekkinge (die “WAB”), wat betaling in geld stipuleer, uitgevoer word deur die eksekusielasbrief in WAB-vorm 7.18 of WAB-vorm 7.18A te gebruik. Hierdie reël was in albei gevalle van toepassing aangesien die toekennings die werkgewers beveel het om ʼn bedrag geld aan die werknemers te betaal.
In die AH het die regter die punt geopper of die AH ʼn bevel kan toestaan om eksekusielasbriewe wat deur die KVBA uitgereik is, op te skort. Die regter het onder andere bevind dat die KVBA nie jurisdiksie het om eksekusielasbriewe uit te reik ten opsigte van arbitrasietoekennings wat deur die KVBA uitgereik is nie. Die regter was van mening dat die KVBA nie ʼn geregshof is nie en lasbriewe word gewoonlik deur geregshowe uitgereik. Die AH het gevolglik albei afdwingingstoekennings tersyde gestel. Na die AH se beslissing het die regter aan die KVBA verlof gegee om na die AAH te appelleer om sy beslissing te betwis. Die KVBA het geargumenteer dat, gesien die wysiging van artikel 143 van die WAB, die AH-regter gefouteer het deur te bevind dat die KVBA nie die mag het om eksekusielasbriewe uit te reik nie.
Die AAH het die appèl gehandhaaf en artikel 143 van die WAB ontleed in sy beslissing met die doel om wanvertolking van die artikel te verhoed en om die remedie wat dit moet verskaf te bevorder. Voor die wysiging het artikel 143(1) van die WAB soos volg gelui:
“ʼn Arbitrasietoekenning uitgereik deur die kommissaris is finaal en bindend en kan ingevolge artikel 158(1)(c) ʼn bevel van die arbeidshof gemaak word, tensy dit ʼn adviserende arbitrasietoekenning is.”
Voorheen, nadat ʼn arbitrasietoekenning aan ʼn werknemer toegestaan is, moes hy of sy na die AH gaan om die toekenning ʼn bevel van die hof te laat maak voordat die toekenning afgedwing kon word. Artikel 143(1) van die WAB het gevolglik ʼn tweetrap-prosedure geskep: eerstens moes die werknemer aan wie ʼn arbitrasietoekenning toegestaan is die KVBA nader, en tweedens moes hy of sy die AH nader om sy of haar toekenning af te dwing. Hierdie tweetrap-prosedure was ooglopend tydsaam en duur, veral vir die werknemers. Om die ongewenste uitwerking van die tweetrap-prosedure teen te werk, het die wetgewer artikel 143 van die WAB gewysig sodat dit soos volg lui:
ʼn Arbitrasietoekenning uitgereik deur ʼn kommissaris is finaal en bindend en dit kan afgedwing word asof dit ʼn bevel van die arbeidshof is, tensy dit ʼn adviserende arbitrasietoekenning is.
Anders as voorheen, hoef ʼn werknemer aan wie ʼn arbitrasietoekenning toegestaan is nie die AH te nader om die toekenning wat deur die KVBA toegestaan is af te dwing nie aangesien sodanige toekenning afdwingbaar geag word. Die wetgewer het regsfiksie geskep deur aan die KVBA die mag te gee om die status van ʼn geregshof te hê wat dit sonder die fiksie nie sou gehad het nie. As die KVBA die lasbrief uitgereik het, kan die werknemer gevolglik die toekenning en die lasbrief aan die balju voorlê vir eksekusie as betaling nie gemaak word nie.
Dit is duidelik dat die wysigings aan artikel 143 dit makliker, goedkoper en toegankliker maak vir ʼn persoon om ʼn gesertifiseerde arbitrasietoekenning af te dwing. Die AAH het artikel 143 van die WAB korrek vertolk as ʼn middel om die afdwinging van ʼn arbitrasietoekenning deur die KVBA te bespoedig.
Bron: Shepstone & Wylie